緱山廟
作者：吳筠
朝代：唐

paragraphs: 朝吾自嵩山，驅駕遵洛汭。
逶遲轘轅側，仰望緱山際。
王子謝時人，笙歌此賓帝。
仙材夙所稟，寶位焉足繫。
爲迫丹霄期，闕流蒼生惠。
高蹤邈千載，遺廟今一詣。
肅肅生風雲，森森列松桂。
大君弘至道，層構何壯麗。
稽首環金壇，焚香陟瑤砌。
伊余超浮俗，塵慮久已閉。
況復清夙心，蕭然叶真契。